Document ID: 31989D0021

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 14ης Δεκεμβρίου 1988
σχετικά με παρέκκλιση από τις απαγορεύσεις λόγω αφρικανικής πανώλης των χοίρων για ορισμένα τμήματα του εδάφους της Ισπανίας
(89/21/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 88/406/ΕΟΚ (2), και ιδίως το άρθρο 9α,
την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 87/489/ΕΟΚ (4), και ιδίως το άρθρο 8α,
την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (5), όπως τροποποιήθηκε τελευταία από την οδηγία 87/491/ΕΟΚ (6), και ιδίως το άρθρο 7α,
Εκτιμώντας:
ότι, σύμφωνα με τα άρθρα 9α παράγραφος 1 της οδηγίας 64/432/ΕΟΚ, το άρθρο 8α παράγραφος 1 της οδηγίας 72/461/ΕΟΚ, είναι δυνατό να επιτραπεί παρέκκλιση από τις απαγορεύσεις που αφορούν την αποστολή ζωντανών χοίρων, νωπού χοιρείου κρέατος και ορισμένων προϊόντων με βάση το κρέας σε ένα ή περισσότερα τμήματα του εδάφους ενός κράτους μέλους στο οποίο είχε διαπιστωθεί αφρικανική πανώλη των χοίρων σε λιγότερο από δώδεκα μήνες πριν·
ότι η παρέκκλιση κατά την έννοια των προαναφερόμενων διατάξεων είναι σύμφωνη με το άρθρο 9β παράγραφος 1 της οδηγίας 64/432/ΕΟΚ, το άρθρο 8β παράγραφος 1 της οδηγίας 72/461/ΕΟΚ και το άρθρο 7β παράγραφος 1 της οδηγίας 80/215/ΕΟΚ· ότι ειδικότερα, λαμβάνει υπόψη τις μεθόδους ελέγχου και εξάλειψης της αφρικανικής πανώλης των χοίρων, την μη διαπίστωση ασθένειας για τουλάχιστον δώδεκα μήνες, το τμήμα ή τμήματα του εδάφους και τα σχετικά διοικητικά και γεωγραφικά σύνορα, τα μέτρα προστασίας που έχουν ληφθεί για να εμποδιστεί η εξάπλωση της ασθένειας και τα μέτρα που έχουν ληφθεί για τον έλεγχο των μετακινήσεων των χοίρων·
ότι οι ισπανικές αρχές ανέλαβαν την υποχρέωση, ιδίως με την από 14ης Οκτωβρίου 1988 επιστολή τους στην Επιτροπή, να εφαρμόσουν όλα τα μέτρα που παρέχουν τις απαραίτητες εγγυήσεις·
ότι οι ισπανικές αρχές ανέλαβαν επίσης την υποχρέωση να εφαρμόσουν στις 14 Δεκεμβρίου 1988 τα μέτρα που απαριθμούνται κατωτέρω·
ότι για το σκοπό αυτό:
- εισήχθη απαγόρευση στη διακίνηση χοίρων και νωπού χοιρείου κρέατος από περιοχές στις οποίες διαπιστώθηκε αφρικανική πανώλη των χοίρων προς περιοχές οι οποίες πρόκειται να τύχουν παρέκκλισης όσον αφορά τις ενδοκοινοτικές συναλλαγές· ότι τα προϊόντα με βάση το χοίρειο κρέας, τα οποία έχουν υποστεί επεξεργασία που συνίσταται σε φυσική ζύμωση και ωρίμανση σαν αυτή που χρησιμοποιείται για προϊόντα όπως το ζαμπόν Serrano, το Chorizo και το Lomo που έχουν παρασκευασθεί σε περιοχές στις οποίες έχει διαπιστωθεί αφρικανική πανώλη των χοίρων, μπορούν να διατίθενται στο εμπόριο και να καταναλώνονται στις περιοχές για τις οποίες πρόκειται να χορηγηθεί παρέκκλιση, υπό τον όρο ότι, το νωπό χοίρειο κρέας που χρησιμοποιείται για την παραγωγή προέρχεται από χοίρους οι οποίοι έχουν υποστεί ορολογική εξέταση, μόλις πριν τη σφαγή, και έχει διαπιστωθεί ότι δεν έχουν αντισώματα κατά του ιού της αφρικανικής πανώλης των χοίρων ·
- τα προϊόντα με βάση το κρέας που προέρχονται από περιοχή η οποία πρόκειται να τύχει παρέκκλισης όσον αφορά τις ενδοκοινοτικές συναλλαγές, πρέπει να αποθηκεύονται και μεταφέρονται ξεχωριστά από τα προϊόντα με βάση το κρέας που προέρχονται από περιοχές στις οποίες έχει διαπιστωθεί αφρικανική πανώλη των χοίρων·
- σε ολόκληρη την Ισπανία έχει υιοθετηθεί ένα σύστημα ταυτοποίησης των χοίρων που προορίζονται για σφαγή στα πλαίσια του εθνικού συστήματος ταυτοποίησης των χοίρων·
- η εφαρμογή του προγράμματος ορολογικής εξέτασης για αφρικανική πανώλη των χοίρων πρέπει να συνεχιστεί σε ολόκληρη την Ισπανία·
- η πολιτική συστηματικής εξάλειψης εφαρμόζεται και στις αγέλες χοίρων στις οποίες εντοπίσθηκε μόνον ένας ή μικρός αριθμός χοίρων που έχουν αντιδράσει θετικά στην ορολογική εξέταση·
- η πολιτική συστηματικής εξάλειψης περιλαμβάνει σε όλα τα τμήματα της Ισπανίας:
α) τη διενέργεια επιδημιολογικής έρευνας. Η έρευνα λαμβάνει υπόψη τη διακίνηση, από και προς τη μολυσμένη περιοχή, ανθρώπων, ζώων, οχημάτων, κρέατος και κάθε άλλου υλικού που ενδέχεται να μεταφέρει τον ιό της αφρικανικής πανώλης των χοίρων ·
β) την άμεση απαγόρευση όλων των υπόπτων πανώλης αγέλων που εντοπίσθηκαν με την επιδημιολογική έρευνα, οι οποίες υποβάλλονται αμέσως σε κλινική, ορολογική και ιολογική εξέταση ανάλογα με την περίπτωση·
γ) τη δημιουργία ζώνης προστασίας ελάχιστης ακτίνας τουλάχιστον τριών χιλιομέτρων και την ανάρτηση πινακίδων σε όλους τους κύριους δρόμους που καθορίζουν τα σύνορα της ζώνης·
ότι, επιπλέον, στις περιοχές οι οποίες πρόκειται να τύχουν παρέκκλισης όσον αφορά τις ενδοκοινοτικές συναλλαγές, η πολιτική συστηματικής σφαγής πρέπει να περιλαμβάνει, με την επιφύλαξη περιοριστικών μέτρων που θα εφαρμοστούν στις συναλλαγές:
- ζώνη επιτήρησης για τους χοίρους με ακτίνα τουλάχιστον δέκα χιλιομέτρων, λαμβανομένων υπόψη των γεωγραφικών συνόρων. Η ζώνη πρέπει να ορίζεται για τουλάχιστον 30 ημέρες. Οι χοίροι δεν μπορούν να μετακινηθούν από τις γεωργικές εκμεταλλεύσεις στις οποίες βρίσκονται κατά τις πρώτες 15 ημέρες. Μεταξύ της δέκατης πέμπτης και της τριακοστής ημέρας οι χοίροι δεν μπορούν να μετακινηθούν από την εκμετάλλευση εκτός εάν πρόκειται για μεταφορά, κάτω από επίσημη επίβλεψη, προς σφαγείο με σκοπό να σφαγούν αμέσως. Οι αρμόδιες αρχές μπορούν να εγκρίνουν τη μεταφορά αυτή μόνον εάν:
α) ο επίσημος κτηνίατρος έχει προβεί σε εξέταση όλων των χοίρων της εκμετάλλευσης και έχει επιβεβαιώσει ότι δεν υπάρχουν υπόνοιες προσβολής από αφρικανική πανώλη για κανέναν από αυτούς ·
β) έχει πραγματοποιηθεί ορολογική εξέταση όλων των χοίρων της εκμετάλλευσης χωρίς να βρεθούν αντισώματα κατά της αφρικανικής πανώλης των χοίρων. Ωστόσο, στην ορολογική εξέταση πρέπει να υποβάλλονται μόνον οι χοίροι που προορίζονται για σφαγή εφόσον έχει περατωθεί, όσον αφορά την εν λόγω εκμετάλλευση, το πρόγραμμα ορολογικής δοκιμασίας που αναφέρεται στην επόμενη περίπτωση χωρίς να έχουν διαπιστωθεί αντισώματα κατά της αφρικανικής πανώλης των χοίρων·
- όλες οι αγέλες εντός της ζώνης επιτήρησης έχουν υποβληθεί σε πρόγραμμα ορολογικής δοκιμασίας για αφρικανική πανώλη των χοίρων·
- το κρέας που προέρχεται από χοίρους που έχουν μεταφερθεί σε σφαγείο σύμφωνα με τις διατάξεις της πρώτης περίπτωσης μπορεί να χρησιμοποιηθεί μόνον για προϊόντα με βάση το κρέας τα οποία, κατά την παρασκευή, έχουν υποστεί τις επεξεργασίες που αναφέρονται στο άρθρο 4 παράγραφος 1 στοιχείο α) της οδηγίας 80/215/ΕΟΚ.
- ισχύει απαγόρευση όσον αφορά τη διακίνηση νωπού κρέατος και προϊόντων με βάση το κρέας εκτός της ζώνης προστασίας για 30 ημέρες, εκτός από τα προϊόντα τα οποία έχουν υποστεί τις επεξεργασίες που αναφέρονται στο άρθρο 4 παράγραφος 1 στοιχείο α) της οδηγίας 80/215/ΕΟΚ·
ότι, βάσει των υποχρεώσεων που αναφέρονται στις προηγούμενες αιτιολογίες, είναι δυνατό να προβλεφθεί παρέκκλιση από τις απαγορεύσεις λόγω αφρικανικής πανώλης των χοίρων για ορισμένα τμήματα του εδάφους της Ισπανίας·
ότι θα πρέπει, να οριστεί μια προθεσμία προτού επιτραπεί στο Βασίλειο της Ισπανίας να αποστέλλει ζωντανούς χοίρους, νωπό κρέας και ορισμένα προϊόντα με βάση το κρέας από ορισμένα τμήματα του εδάφους της·
ότι, σε περίπτωση επανεμφάνισης μιας ή περισσοτέρων εστιών αφρικανικής πανώλης των χοίρων στο τμήμα της Ισπανίας που τυγχάνει παρέκκλισης από τις απαγορεύσεις λόγω αφρικανικής πανώλης των χοίρων, τα κράτη μέλη διατηρούν το δικαίωμα να εφαρμόσουν τα αναγκαία μέτρα διασφάλισης στα πλαίσια κυρίως του άρθρου 9 της οδηγίας 64/432/ΕΟΚ, του άρθρου 8 της οδηγίας 72/461/ΕΟΚ και του άρθρου 7 της οδηγίας 80/215/ΕΟΚ·
ότι η Μόνιμη Κτηνιατρική Επιτροπή δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται στο Βασίλειο της Ισπανίας να αποστέλλει ζωντανούς χοίρους όπως ορίζονται στην παράγραφο 2, σε άλλα κράτη μέλη από τα τμήματα του εδάφους της που αναφέρονται στο παράρτημα.
2. Για τους σκοπούς της παραγράφου 1, νοούνται ως «ζωντανοί χοίροι»:
α) οι χοίροι που έχουν γεννηθεί μετά τις 14 Δεκεμβρίου 1988, έχουν εκτραφεί και έχουν παραμείνει καθόλη τη διάρκεια της ζωής τους στα τμήματα του εδάφους που αναφέρονται το παράρτημα·
β) οι χοίροι που φθάνουν από άλλα κράτη μέλη μετά τις 14 Δεκεμβρίου 1988 στα τμήματα του εδάφους της Ισπανίας που αναφέρονται στο παράρτημα σύμφωνα με τους όρους που καθορίζονται στην οδηγία 64/432/ΕΟΚ·
γ) οι χοίροι που έχουν εισαχθεί από τρίτες χώρες μετά τις 14 Δεκεμβρίου 1988 στα τμήματα του εδάφους της Ισπανίας που αναφέρονται στο παράρτημα, σύμφωνα με τους όρους που καθορίζονται στη οδηγία 72/462/ΕΟΚ (1).
3. Το υγειονομικό πιστοποιητικό που προβλέπεται στην οδηγία 64/432/ΕΟΚ και συνοδεύει τους ζωντανούς χοίρους που αποστέλλονται από την Ισπανία, φέρει την ακόλουθη ένδειξη:
«Χοίροι σύμφωνοι προς την απόφαση 89/21/ΕΟΚ του Συμβουλίου της 14ης Δεκεμβρίου 1988 σχετικά με παρέκκλιση από τις απαγορεύσεις λόγω αφρικανικής πανώλης των χοίρων για ορισμένα τμήματα του εδάφους της Ισπανίας».
Άρθρο 2
1. Επιτρέπεται στο Βασίλειο της Ισπανίας να αποστέλλει σε άλλα κράτη μέλη νωπό χοίρειο κρέας, όπως αυτό ορίζεται στην παράγραφο 2, από τα τμήματα του εδάφους της που αναφέρονται στο παράρτημα.
2. Για τους σκοπούς της παραγράφου 1, νοείται ως «νωπό χοίρειο κρέας»:
α) το νωπό κρέας που έχει ληφθεί από τους χοίρους, που αναφέρονται στο άρθρο 1 παράγραφος 2, οι οποίοι έχουν σφαγεί σε σφαγεία, τεμαχιστεί σε εργαστήρια τεμαχισμού και αποθηκευθεί σε αποθήκες που βρίσκονται στα τμήματα του εδάφους που αναφέρονται στο παράρτημα·
β) το νωπό χοίρειο κρέας που έχει φθάσει από άλλα κράτη μέλη, μετά τις 14 Δεκεμβρίου 1988 στα τμήματα του εδάφους της Ισπανίας που ορίζονται στο παράρτημα, σύμφωνα με τους όρους που καθορίζονται στην οδηγία 72/461/ΕΟΚ·
γ) το νωπό χοίρειο κρέας που έχει εισαχθεί από τρίτες χώρες μετά τις 14 Δεκεμβρίου 1988 στα τμήματα του εδάφους της Ισπανίας που ορίζονται στο παράρτημα, σύμφωνα με τους όρους που καθορίζονται στην οδηγία 72/462/ΕΟΚ.
3. Το υγειονομικό πιστοποιητικό που προβλέπεται στην οδηγία 64/433/ΕΟΚ και συνοδεύει το νωπό κρέας που αποστέλλεται από την Ισπανία φέρει την ακόλουθη ένδειξη:
«Κρέας σύμφωνο προς την απόφαση 89/21/ΕΟΚ του Συμβουλίου της 14ης Δεκεμβρίου 1988 σχετικά με παρέκκλιση από τις απαγορεύσεις λόγω αφρικανικής πανώλης των χοίρων για ορισμένα τμήματα του εδάφους της Ισπανίας».
Άρθρο 3
1. Επιτρέπεται στο Βασίλειο της Ισπανίας να αποστέλλει σε άλλα κράτη μέλη, από τα τμήματα του εδάφους της που αναφέρονται στο παράρτημα, προϊόντα με βάση το κρέας, όπως αυτά ορίζονται στην παράγραφο 2, τα οποία περιέχουν κρέατα χοίρων άλλα από εκείνα που αναφέρονται στο άρθρο 4 παράγραφος 1 στοιχείο α) της οδηγίας 80/215/ΕΟΚ.
2. Για τους σκοπούς της παραγράφου 1, νούνται ως «προϊόντα με βάση το κρέας»:
α) τα προϊόντα με βάση το κρέας που έχουν παρασκευαστεί μετά τις 14 Δεκεμβρίου 1988 από το νωπό κρέας που αναφέρεται στο άρθρο 2 παράγραφος 2, σε εγκαταστάσεις που βρίσκονται στα τμήματα του εδάφους που αναφέρονται στο παράρτημα·
β) τα προϊόντα με βάση το κρέας που φθάνουν από άλλα κράτη μέλη μετά τις 14 Δεκεμβρίου 1988 στα τμήματα του εδάφους της Ισπανίας που ορίζονται στο παράρτημα, σύμφωνα με τις διατάξεις που αναφέρονται στην οδηγία 80/215/ΕΟΚ·
γ) τα προϊόντα με βάση το κρέας που έχουν εισαχθεί από τρίτες χώρες, μετά τις 14 Δεκεμβρίου 1988 στα τμήματα του εδάφους της Ισπανίας που ορίζονται στο παράρτημα, σύμφωνα με τους όρους που αναφέρονται στο άρθρο 12 της οδηγίας 80/215/ΕΟΚ·
δ) τα προϊόντα με βάση το κρέας που έχουν παρασκευαστεί μετά τις 14 Δεκεμβρίου 1988 από τα προϊόντα κρέατος που ορίζονται στα στοιχεία α), β) και γ).
3. Το υγειονομικό πιστοποιητικό, που προβλέπεται στην οδηγία 77/99/ΕΟΚ και συνοδεύει τα προϊόντα με βάση το κρέας, εκτός από εκείνα που προβλέπονται στο άρθρο 4 παράγραφος 1 στοιχείο α) της οδηγίας 80/215/ΕΟΚ, που αποστέλλονται από την Ισπανία, φέρει την ακόλουθη ένδειξη:
«Προϊόντα σύμφωνα προς την απόφαση 89/21/ΕΟΚ του Συμβουλίου της 14ης Δεκεμβρίου 1988 σχετικά με παρέκκλιση από τις απαγορεύσεις λόγω αφρικανικής πανώλης των χοίρων για ορισμένα τμήματα του εδάφους της Ισπανίας».
Άρθρο 4
Η Επιτροπή παρακολουθεί την εξέλιξη της κατάστασης και η παρούσα απόφαση θα τροποποιηθεί, ενδεχομένως, συναρτήσει της εξελίξεως αυτής.
Άρθρο 5
Τα κράτη μέλη τροποποιούν τα μέτρα που εφαρμόζουν κατά τις ενδοκοινοτικές συναλλαγές για να συμμορφωθούν με την παρούσα απόφαση το αργότερο στις 14 Μαΐου 1989. Ενημερώνουν σχετικά αμέσως την Επιτροπή.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 14 Δεκεμβρίου 1988.

Labels: 3
17
18
6